હંસે એ સભાને સંબોધતાં કહ્યું, વહાલા બંધુઓ, જગતમાં ગમે તેવાં અશક્ય કાર્યો સંપથી થાય છે. સૂતરનો એક તાર નિર્બળ છે, પરંતુ ઘણા તાર ભેગા મળી રસ્સી બને છે ત્યારે તે મજબૂત બને છે. બળવાન પણ એને તોડી શકતો નથી. માટે આપણે એક સંપી થઈ રહીએ, ત્યારે જ જુલ્મી બાજનો અંત લાવી શકીશું. આ માટે કારોબાર ચલાવવો જરૂરી છે. કારોબારના વડા ન્યાયાધીશ ગણાશે. આપણે આપણામાંથી એક ન્યાયાધીશની વરણી કરીએ. આ પદ માટે હું પીઢ અને અનુભવી એવા ગીધદાદાની દરખાસ્ત રજૂ કરું છું. આપ મારી દરખાસ્તને વધાવી લેશો.